C 228/156
DA
Den Europæiske Unions Tidende
29.6.2023
1.5.
EØSU anbefaler desuden, at der ud over ændringen af de maksimale de minimis-tærskler foretages visse præciseringer med hensyn til: i) en mere omfattende definition af »socialt boligbyggeri«, ii) en bedre definition af begrebet »en rimelig fortjenstmargen«, eventuelt med et særskilt kriterium for de socialøkonomiske virksomheder, hvis økonomiske fortjenester går til et socialt formål, iii) begrebet »markedssvigt«.
1.6.
Hvad angår begrebet »en rimelig fortjenstmargen« bemærker EØSU, at det ville være nyttigt, hvis Kommissionen kunne fastlægge kriterier og indikatorer, der skaber en sammenhæng mellem den tilladte fortjenstmargen for de økonomiske aktører og deres evne til at opfylde almennyttige formål og dermed skabe positive sociale virkninger.
2.
Generelle bemærkninger 2.1.
Med arbejdsdokumentet Evaluation of the State subsidy rules for health and social services of general economic interest (»SGEIs«) and of the SGEI de minimis Regulation sammenfatter Kommissionen resultaterne af sin evaluering af Almunia-pakken, der har været i kraft siden 2012.
2.2.
Hovedformålene med pakken om sundheds- og socialtjenester fra 2012 var: i) forenkling af forenelighedskriterierne og ii) reduktion af den administrative byrde for medlemsstater, der er villige til at kompensere virksomheder, som har fået til opgave at levere tjenesteydelser af almen økonomisk interesse til den sårbare del af befolkningen på rimelige og økonomisk overkommelige vilkår.
2.3.
Derfor har Kommissionens evaluering til formål at fastslå, i hvilket omfang reglerne for sundheds- og socialtjenester har opfyldt deres formål, og om disse regler stadig er hensigtsmæssige i den nuværende sociale og økonomiske situation.
2.4.
Nærmere beskrevet er Kommissionens evaluering en vurdering af effektiviteten, virkningen, sammenhængen og EU-merværdien af de regler for tjenesteydelser af almen økonomisk interesse, der har været gældende for sundheds- og socialtjenester i de seneste 10 år, med fokus på at forstå de konkrete problemer, som medlemsstaterne hidtil har haft i forbindelse med gennemførelsen af disse regler.
Evalueringen har desuden til formål at vurdere, hvordan de minimis-forordningen om tjenesteydelser af almen økonomisk interesse er blevet anvendt.
2.5.
Kommissionens analyse tyder på, at pakken om tjenesteydelser af almen økonomisk interesse fra 2012 er ret effektiv med hensyn til at præcisere og forenkle, idet den strømlinede pakken fra 2005 ved bl.a. at indføre en specifik de minimis-forordning for tjenesteydelser af almen økonomisk interesse.
Pakken præciserede og uddybede desuden visse grundlæggende begreber, der er relevante for anvendelsen af reglerne om tjenesteydelser af almen økonomisk interesse.
2.6.
Evalueringen viser imidlertid, at der er plads til forbedringer, navnlig en præcisering af bestemte nøglebegreber vedrørende anvendelsesområdet for både artikel 107 i TEUF og den specifikke lovramme for tjenesteydelser af almen økonomisk interesse, såsom: i) økonomisk/ikkeøkonomisk aktivitet, ii) påvirkning af samhandelen, iii) en rimelig fortjeneste, iv) markedssvigt, v) socialt boligbyggeri.
Evalueringen fremhæver desuden muligheden for at forhøje det aktuelle de minimis-loft for tjenesteydelser af almen økonomisk interesse, hvilket interessenterne i høj grad bakker op om.
2.7.
Med hensyn til effektivitet fremgår det af evalueringen, at de minimis-forordningen om tjenesteydelser af almen økonomisk interesse og ændringen af afgørelsen om tjenesteydelser af almen økonomisk interesse, der blev gennemført i 2012, mindskede den administrative byrde for de offentlige myndigheder, selv om denne byrde måske kan reduceres yderligere.
Anden indsamlet dokumentation tyder på, at de omkostninger, der er forbundet med anvendelsen af kravene i EU-lovgivningen om tjenesteydelser af almen økonomisk interesse, bør reduceres.
2.8.
Med hensyn til sammenhæng fremgår det af evalueringen, at statsstøttereglerne i pakken om tjenesteydelser af almen økonomisk interesse fra 2012 er internt sammenhængende og kan sikre en bedre opgavefordeling mellem medlemsstaterne og Kommissionen, hvilket skaber en EU-merværdi, som i vid udstrækning anerkendes af både offentlige og private interessenter.
2.9.
Generelt er der enighed om, at pakken om tjenesteydelser af almen økonomisk interesse fra 2012 har formået at sikre stabile retlige rammer for medlemsstaterne og kan opfylde behovene i EU.
Konsekvenserne og usikkerheden som følge af både covid-19-krisen og Ruslands invasion af Ukraine kan dog endnu ikke evalueres fuldt ud, og der kan ske forbedringer i fremtiden.